പാവപ്പെട്ട കുടുംബത്തിലെ അംഗമാണ്, മുന്കൂര് ജാമ്യം നല്കണം: വ്യാജ അഭിഭാഷക സെസി സേവ്യര് ഹൈക്കോടതിയില് കൊച്ചി: വ്യാജ അഭിഭാഷക സെസി സേവ്യര് മുന്കൂര് ജാമ്യം തേടി ഹൈക്കോടതിയെ സമീപിച്ചു. നിയമപഠനം പൂര്ത്തിയാക്കാതെ ആലപ്പുഴ കോടതിയില് പ്രാക്ടീസ് ചെയ്തെന്നും ബാര് അസോസിയേഷന് തെരഞ്ഞെടുപ്പില് മത്സരിച്ചെന്നും ആരോപിച്ചുള്ള പരാതിയിലാണ് രാമങ്കരി സ്വദേശിയായ സെസി ജാമ്യാപേക്ഷ തേടിയത്. പാവപ്പെട്ട കുുടംബത്തിലെ അംഗമാണെന്നും ജാമ്യം അനുവദിക്കണമെന്നും സെസി സേവ്യര് മുന്കൂര് ജാമ്യാപേക്ഷയില് ആവശ്യപ്പെട്ടു. ജാമ്യം കിട്ടാവുന്ന വകുപ്പുകള് ചുമത്തിയാണ് ആദ്യം കേസെടുത്തത്. പിന്നീടാണ് വഞ്ചനാകുറ്റത്തിന് ജാമ്യമില്ലാ വകുപ്പ് ചുമത്തി കേസെടുത്തത്. സുഹൃത്തുക്കളുടെ പ്രേരണയില് വീണ്ടുവിചാരമില്ലാതെയാണ് തിരഞ്ഞെടുപ്പില് മത്സരിച്ചത്. ബാര് അസോസിയേഷനില് അംഗമല്ലാതിരുന്നിട്ടും നാമനിര്ദ്ദേശ പത്രിക സ്വീകരിച്ചുവെന്നും ഹര്ജിയില് സെസി സേവ്യര് പറയുന്നു. നേരത്തെ ആലപ്പുഴ ജുഡീഷ്യല് ഫസ്റ്റ് ക്ലാസ് മജിസ്ട്രേറ്റ് കോടതിയില് സെസി സേവ്യര് ജാമ്യാപേക്ഷ നല്കിയിരുന്നെങ്കിലും ജാമ്യം കിട്ടില്ലെന്നറിഞ്ഞതോടെ മുങ്ങുകയായിരുന്നു. തന്റെ ജാമ്യാപേക്ഷ വേഗത്തില് പരിഗണിക്കണമെന്ന് ആവശ്യപ്പെട്ടാണ് സെസി അന്ന് കോടതിയിലെത്തിയത്. ജൂലൈ 15ന് സെസിയുടെ പഠന യോഗ്യത അറിയിച്ചുകൊണ്ടുള്ള ഊമക്കത്ത് ലഭിച്ചതിനെ തുടര്ന്നായിരുന്നു ബാര് കൗണ്സില് അന്വേഷണം ആരംഭിച്ചത്. സെസിയോട് സംഭവത്തില് 24 മണിക്കൂറിനകം വിശദീകരണം ആവശ്യപ്പെട്ടിട്ടും നല്കിയിരുന്നില്ല. തുടര്ന്ന് അസോസിയേഷനില് നിന്നും പുറത്താക്കുകയും പോലീസില് പരാതി നല്കുകയുമായിരുന്നു.